છાપરા રોડ ઉપર ઓમ રેસિડેન્સીમાંથી મળતી માહિતી મુજબ ફેબ્રુઆરીથી આ કોલ સેન્ટર શરૂ કરાયું હતું. જેમાં ગેરકાયદે વેપલો થતો હતો. નવસારીમાં બેસીને અમેરિકા, કેનેડા જેવા દેશોના નાગરિકોને વીઓઆઈ પદ્ધતિથી ફોન કોલ કરી ત્રણ માગણી કરાતી હતી. જેમાં નવા નાગરિક પાસે ઈમિગ્રેશન યોગ્ય નથી, તમારો ટેક્સ ભરવાનો બાકી છે, લોન ભરપાઈ કરવાની બાકી છે તેવી વાતો કરી લોન અંગે જાણકારી આપી નાણાં પડાવાતા હોવાની માહિતી સાંપડી છે. નાગરિકો ઉપરોક્ત બાબતોથી બચવા લાંચ આપતા હતા. જેનો કોલ સેન્ટરોથી ફાયદો ઉઠાવાતો હતો. ઓમ બંગ્લોઝમાં બેસી કોલ થયા બાદ કોલનો હવાલો અમદાવાદ સોંપવામાં આવતો હતો. એ પછી ટકાવારી પ્રમાણે નાણાંકીય લેવડદેવડ થતી હોવાનું ચર્ચાઈ રહ્યું છે. અગાઉ અમદાવાદમાં કોલ સેન્ટર પર પોલીસે છાપો મારી કૌભાંડ બહાર પાડ્યું હતું.